## Pravilnik o postupku i načinu izdavanja dozvola (licenca) te uvjeta za izvođenje praktičnog dijela naukovanja

### NN 62/2002 (28.5.2002.), Pravilnik o postupku i načinu izdavanja dozvola (licenca) te uvjeta za izvođenje praktičnog dijela naukovanja

# Hrvatska obrtniČka komora

1095

Na temelju članka 42. Zakona o obrtu (»Narodne novine« br. 77/93, 90/96.
64/01) i članka 23. Statuta Hrvatske obrtničke komore (»Narodne novine« br.
21/99), Skupština Hrvatske obrtničke komore je na svojoj 9. sjednici održanoj
21. svibnja donijela

## PRAVILNIK

### O POSTUPKU I NAČINU IZDAVANJA DOZVOLA (LICENCA) TE UVJETA ZA IZVOĐENJE PRAKTIČNOG DIJELA NAUKOVANJA

Članak 1.

Praktični dio naukovanja utvrđen programom temeljem članka 39. Zakona o
obrtu, (dalje u tekstu: Zakona) izvodi se kod obrtnika, trgovca pojedinca ili u
trgovačkom društvu koje obavlja obrt iz članka 2. stavka 1. točke 2. i 3.
Zakona (dalje u tekstu: obrtnik).

Članak 2.

Za izvođenje praktičnog dijela naukovanja obrtnik mora imati dozvolu
(licencu).

Dozvolu (licencu) iz stavka 1. ovog članka izdaje Komisija za izdavanje
dozvola (licenci) za izvođenje praktičnog dijela naukovanja (dalje u tekstu:
Komisija).

Članak 3.

Komisiju imenuje Upravni odbor Hrvatske obrtničke komore.

Prijedlog za članove Komisije objedinjuje Odbor za strukovnu izobrazbu
na prijedlog područne obrtničke komore.

Komisija se imenuje za svako pojedino zanimanje ili grupu srodnih
zanimanja.

Članak 4.

Komisija ima tri člana i to:

– obrtnika majstora odgovarajućeg zvanja ili obrtnika kojem Zakon
priznaje prava kao osobi s položenim majstorskim ispitom,

– nastavnika odgovarajuće struke iz obrtničke ili druge srednje
strukovne škole, u kojoj se ostvaruju programi za obrtnička zanimanja,

– predstavnika stručne službe područne obrtničke komore.

Člana Komisije iz redova
obrtnika i nastavnika škole imenuje se uz njihovu pismenu suglasnost.

Komisija ima predsjednika.
Predsjednik Komisije je obrtnik, član Komisije.

Članak 5.

Prijedlog iz članka 3. stavak
2. ovog Pravilnika treba sadržavati za svakog člana komisije po zanimanju ili
grupi zanimanja:

– ime i prezime,

– osobnu suglasnost o
pristanku za rad u Komisiji za obrtnika i nastavnika škole,

– preslik potvrde o položenom
majstorskom ispitu ili dokaza o priznatom majstorskom statusu za obrtnika,

– preslik diplome fakulteta
za nastavnika škole.

Članak 6.

Komisija se imenuje na četiri
godine.

Član Komisije može se
razriješiti prije isteka mandata, ukoliko krši odredbe Statuta i drugih akata
Hrvatske obrtničke komore.

Članak 7.

Sudjelovanje u radu Komisije
je časna dužnost.

Članovi Komisije iz redova
obrtnika i nastavnika imaju pravo na novčanu naknadu. Visinu naknade utvrđuje
Upravni odbor Hrvatske obrtničke komore na prijedlog Odbora za strukovnu
izobrazbu Hrvatske obrtničke komore.

Naknade iz stavka 1. ovog članka isplaćuju se iz sredstava koja se
ostvaruju od prihoda za izdavanje dozvola (licenca).

Cijenu dozvole (licence)
utvrđuje Upravni odbor Hrvatske obrtničke komore na prijedlog Odbora za
strukovnu izobrazbu.

Članak 8.

Dozvola (licenca) izdat će se
obrtniku koji ima majstorsko zvanje u zanimanju za koje prima naučnika na
naukovanje, kao i obrtnik (odnosno kod obrtnika zaposleni djelatnik) koji ima
priznati majstorski status i završeno osposobljavanje iz radne pedagogije, a
koji posjeduje:

– odgovarajući prostor u
skladu s propisanim uvjetima iz članka 7. Zakona za obavljanje djelatnosti,
odnosno odgovarajuće radno mjesto za naučnika,

– odgovarajuću opremu
(strojeve, uređaje, alate…) koja omogućava realizaciju izvedbenog programa
praktičnog dijela naukovanja pojedinog zanimanja s najmanje 70%-im obuhvatom
planiranih radnih operacija i postupaka,

– osigurane mjere higijensko
tehničke zaštite pri radu i zaštite okoliša, te propisane sanitarne standarde.

Članak 9.

Zahtjev za izdavanje dozvole
(licence) podnosi obrtnik na propisanom obrascu područnoj obrtničkoj komori na
čijem se području nalazi sjedište obrta.

Uz zahtjev obrtnik mora
priložiti kopiju obrtnice i majstorske diplome ili svjedodžbe o završnom ispitu
s dokazom radnog iskustva, odnosno diplomu fakulteta, više ili visoke škole.

Sadržaj obrasca iz stavka 1.
ovog članka utvrđuje Upravni odbor Hrvatske obrtničke komore na prijedlog
Odbora za strukovnu izobrazbu Hrvatske obrtničke komore.

Članak 10.

Po podnesenom zahtjevu
Komisija obavlja uvid i utvrđuje ispunjavanje uvjeta utvrđenih člankom 7. ovog
Pravilnika.

O obavljenom uvidu Komisija
sastavlja zapisnik u kojem se obvezno navodi broj naučničkih radnih mjesta po
godini naukovanja i po zanimanju, donosi odluku o izdavanju dozvole (licence) i
o tome pismeno obavještava Hrvatsku obrtničku komoru.

Dozvolu (licencu) potpisuje
predsjednik Hrvatske obrtničke komore i tajnik Hrvatske obrtničke komore.

Obrazac licence propisuje
Upravni odbor Hrvatske obrtničke komore na prijedlog Odbora za strukovnu
izobrazbu Hrvatske obrtničke komore

Članak 11.

O izdanim dozvolama
(licencama) vodi se evidencija, koja sadrži:

– zahtjeve iz članka 9. ovog
Pravilnika,

– zapisnike o provedenom
postupku iz članka 10. ovog Pravilnika,

– dokumente kojima se
dokazuje ispunjavanje uvjeta utvr­đenih ovim Pravilnikom,

– dozvolu (licencu),

– knjigu evidencija
licenciranih obrta i trgovačkih društava,

– ispis licenciranih obrta
dostavljenih Hrvatskoj obrtničkoj komori.

Evidenciju iz stavka 1. ovog članka vode područne obrtničke komore.

Članak 12.

Obrtnik koji posjeduje
dozvolu (licencu) dužan je do kraja kalendarske godine izvijestiti područnu
obrtničku komoru o broju slobodnih naučničkih mjesta u njegovom obrtu.

Radi planiranja upisa učenika
u programe dvojnog sustava obrazovanja za iduću školsku godinu područna
obrtnička komora je dužna pismeno izvijestiti Hrvatsku obrtničku komoru o broju
slobodnih naučničkih mjesta po pojedinom zanimanju.

Članak 13.

Obrtnik je dužan primiti
naučnike na naukovanje za odgovarajuće programe u dvojnom sustavu obrazovanja u
skladu sa slobodnim naučničkim radnim mjestima i planom upisa u dvojni sustav
obrazovanja.

Iznimno od stavka 1. ovog
članka, ukoliko ima slobodnih naučničkih mjesta, obrtnik može primiti na
praktičnu nastavu učenike iz školskog sustava obrazovanja.

Članak 14.

Broj naučničkih mjesta u
licenciranom obrtu ovisi i o broju majstora, te se po jednom majstoru može
primiti na naukovanje najviše 3 naučnika.

Kada u obrtu ima više
slobodnih naučničkih mjesta tada obrtnik može primiti više naučnika sukladno
uvjetima utvrđenim ovim Pravilnikom, a najviše do 16 naučnika po jednom
majstoru, ako on u punom radnom vremenu radi na poduci naučnika.

Članak 15.

Obrtnik je dužan o svakoj
promjeni, koja se odnosi na pravo prijema naučnika na praktični dio naukovanja
obavijestiti područnu obrtničku komoru.

Dozvola (licenca) prestaje
važiti u slučaju prestanka ispunje­nja jednog od uvjeta iz članka 8. ovog
Pravilnika.

Komisija može u svako doba
obaviti uvid radi provjere ispunjavanja uvjeta iz članka 8. ovog Pravilnika.

Članak 16.

Obrtniku se dozvola (licenca)
može oduzeti ako se ne pridržava odredbi ovog Pravilnika i drugih propisa koji
uređuju praktični dio naukovanja.

Postupak za oduzimanje
dozvole (licence) pokreće područna obrtnička komora, a odluku o tome donosi
Upravni odbor Hrvat­ske obrtničke komore na prijedlog Odbora za strukovnu
izobrazbu Hrvatske obrtničke komore.

Članak 17.

U slučaju oduzimanja dozvole
(licence) obrtniku, raskida se sklopljeni ugovor o naukovanju. Područna
obrtnička komora dužna je rasporediti naučnike u druge licencirane obrte koji
udovoljavaju propisanim uvjetima za provođenje praktičnog dijela naukovanja.

Članak 18.

Obrtnik koji posjeduje
dozvolu (licencu), a ima položen majstorski ispit ima pravo isticati naziv:
»MAJSTORSKI OBRT S PRAVOM PRIMANJA NAUČNIKA«.

Obrtnik koji posjeduje dozvolu (licencu), a kojem Zakon priznaje prava
kao osobama s položenim majstorskim ispitom, ima pravo isticati naziv: »OBRT S
PRAVOM PRIMANJA NAUČNIKA«.

Članak 19.

Danom stupanja na snagu ovog Pravilnika prestaju važiti Pravila o
licenciranju obrta za izvođenje praktičnog dijela naukovanja (»Narodne novine«
br. 10/1996.).

Članak 20.

Ovaj Pravilnik stupa na snagu danom donošenja, a objavljuje se u
»Narodnim novinama«.

Broj: 1-1/2-04-2002.
Zagreb, 21-05-2002.

Predsjednik
**Stjepan Šafran,** v. r.

Pravilnik, NN 62/2002-1095